   لاهور (ويب ڊيسڪ) پاڪستان ڪرڪيٽ بورڊ ڪورونا وائرس جي حوالي سان صورتحال ۾ بهتري کانپوءِ مرحلي وار ڪرڪيٽ سرگرمين کي بحال ڪرڻ جو فيصلو ڪري ورتو. ذريعن موجب پهرين مرحلي ۾ هاءِ پرفارمنس سينٽر ۾ ٽريننگ لاءِ فريم ورڪ تيار ڪري ملڪ جي نمائندگي ڪندڙ رانديگرن ۽ رانديگرياڻين کي ٽريننگ جي اجازت ڏني پئي وڃي، جن ڪرڪيٽرن جو ري هيب هلي رهيو آهي، اهي به ٽريننگ جي سڀني سهولتن مان فائدو وٺندا. ذريعن جو چوڻ آهي ته ڪووڊ ايس او پيز تي عمل يقيني بڻائڻ سان گڏوگڏ اجازت وٺڻ جي ضروري هوندي. واضح رهي ته ڪورونا وائرس جي پکيڙ سبب مارچ کان سڀني ڪرڪيٽر سينٽرن ۾ ٽريننگ جي سهولتن جي پابندي لاڳو ڪئي وئي هئي.